b"\n_START_ARTICLE_\nBoulevard Saint-Germain\n_START_PARAGRAPH_\nBoulevard Saint-Germain je v\xc3\xbdznamn\xc3\xbd bulv\xc3\xa1r v Par\xc3\xad\xc5\xbei. Prech\xc3\xa1dza 5., 6. a 7. obvodom. Spolu s bulv\xc3\xa1rmi Saint-Michel a Faubourg Saint-Germain tvor\xc3\xad hlavn\xc3\xa9 ulice v Latinskej \xc5\xa1tvrti. Nesie meno biskupa Germana, lebo prech\xc3\xa1dza okolo kl\xc3\xa1\xc5\xa1tora Saint-Germain-des-Pr\xc3\xa9s.\n_START_SECTION_\nPoloha\n_START_PARAGRAPH_\nUlica je dlh\xc3\xa1 3\xc2\xa0150\xc2\xa0m. Vedie od Seiny pri Pont de Sully oproti \xc3\x8ele Saint-Louis v 5. obvode, pokra\xc4\x8duje rovnobe\xc5\xbene s riekou pozd\xc4\xba\xc5\xbe \xc3\xbap\xc3\xa4tia pahorku Sainte-Genevi\xc3\xa8ve v 6. obvode a vracia sa sp\xc3\xa4\xc5\xa5 k Seine, kde kon\xc4\x8d\xc3\xad na Quai d\xe2\x80\x99Orsay v 7. obvode oproti Pont de la Concorde. Ulica je orientovan\xc3\xa1 zhruba od v\xc3\xbdchodu na z\xc3\xa1pad.\n_START_SECTION_\nDejiny\n_START_PARAGRAPH_\nBulv\xc3\xa1r vznikol ako jeden z osobn\xc3\xbdch projektov bar\xc3\xb3na Haussmanna po\xc4\x8das prestavby Par\xc3\xad\xc5\xbea za druh\xc3\xa9ho cis\xc3\xa1rstva. Ulica v\xc5\xa1ak bola definit\xc3\xadvne dokon\xc4\x8den\xc3\xa1 a\xc5\xbe za tretej republiky v roku 1877, kedy bola otvoren\xc3\xa1 stredn\xc3\xa1 \xc4\x8das\xc5\xa5 medzi ulicami Rue Hautefeuille a Rue des Ciseaux. Prerazenie bulv\xc3\xa1ru Saint-Germain malo za n\xc3\xa1sledok zb\xc3\xbaranie ve\xc4\xbek\xc3\xa9ho po\xc4\x8dtu star\xc3\xbdch domov na predmest\xc3\xad Saint-Germain. Zahrnul do seba tie\xc5\xbe nieko\xc4\xbeko ul\xc3\xadc, ako napr. Rue des Noyers (medzi Place Maubert a Rue Saint-Jacques), Rue du Foin (medzi Rue Saint-Jacques a Boulevard Saint-Michel), z\xc3\xa1padn\xc3\xba \xc4\x8das\xc5\xa5 Rue de l'\xc3\x89cole-de-M\xc3\xa9decine (medzi Place Henri-Mondor a Rue de Buci), \xc4\x8das\xc5\xa5 ulice Rue Gozlin, Rue Taranne (medzi Rue de Rennes a Rue des Saints-P\xc3\xa8res), v\xc3\xbdchodn\xc3\xba \xc4\x8das\xc5\xa5 Rue Saint-Dominique (od Rue des Saints-P\xc3\xa8res). Niektor\xc3\xa9 domy z t\xc3\xbdchto zmiznut\xc3\xbdch ul\xc3\xadc zostali st\xc3\xa1\xc5\xa5 dodnes, lebo sa nach\xc3\xa1dzali v trase pl\xc3\xa1novan\xc3\xa9ho bulv\xc3\xa1ru._NEWLINE_\xc4\x8cas\xc5\xa5 m\xc3\xa1jov\xc3\xbdch nepokojov v roku 1968 sa odohr\xc3\xa1vala i na tomto bulv\xc3\xa1ri."